Монгол Улсын Их Хурлын 2011 оны намрын ээлжит чуулганы Хууль зүйн байнгын хорооны 2012 оны 02 дугаар сарын 15-ны өдөр (Лхагва гариг)-ийн хуралдаан 12 цаг 45 минутад Төрийн ордны “Б” танхимд эхлэв.

Байнгын хорооны дарга, Улсын Их Хурлын гишүүн Д.Одбаяр ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэй байв.***

***Чөлөөтэй:*** *Б.Бат-Эрдэнэ, С.Баярцогт, Ц.Нямдорж;*

***Өвчтэй:*** *С.Баяр, Х.Жекей, Б.Чойжилсүрэн;*

***Тасалсан:*** *Ц.Мөнх-Оргил, Д.Оюунхорол, С.Эрдэнэ;*

***Нэг. Шүүхийн тухай хуулийн төсөл болон Шүүхийн тухай хууль хүчингүй болсонд тооцох тухай, Олон Улсын гэрээний тухай хуульд нэмэлт оруулах тухай, Прокурорын байгууллагын тухай хуульд өөрчлөлт оруулах тухай хуулийн төслүүд (****Монгол Улсын Ерөнхийлөгчөөс өргөн мэдүүлсэн****) (****эцсийн хэлэлцүүлэг****)***

Хэлэлцэж буй асуудалтай холбогдуулж Улсын Их Хурлын дарга Д.Дэмбэрэл, Монгол Улсын Ерөнхийлөгчийн хуулийн бодлогын зөвлөх П.Цагаан, Улсын дээд шүүхийн Захиргааны хэргийн танхимын тэргүүн шүүгч О.Зандраа, Захиргааны хэргийн давж заалдах шатны шүүхийн шүүгч М.Батсуурь, Шүүхийн ерөнхий зөвлөлийн гүйцэтгэх нарийн бичгийн дарга Н.Ганбаяр, Монгол Улсын Ерөнхийлөгчийн хуулийн бодлого хариуцсан туслах Ж.Баярцэцэг, Улсын Их Хурлын Тамгын газрын зөвлөх Д.Нарантуяа, Улсын Их Хурлын Хууль зүйн байнгын хорооны зөвлөх Б.Баасандорж, референт Г.Нямдэлгэр, Б.Хонгорзул нарын бүрэлдэхүүнтэй ажлын хэсэг байлцав.

Шүүхийн тухай хуулийн төсөл болон Шүүхийн тухай хууль хүчингүй болсонд тооцох тухай, Олон Улсын гэрээний тухай хуульд нэмэлт оруулах тухай, Прокурорын байгууллагын тухай хуульд өөрчлөлт оруулах тухай хуулийн төслүүдийг эцсийн хэлэлцүүлэгт бэлтгэсэн талаар ажлын хэсгийн ахлагч, Улсын Их Хурлын гишүүн Д.Одбаяр товч танилцуулга хийв.

Танилцуулгатай холбогдуулан Улсын Их Хурлын гишүүн Р.Гончигдорж, Ж.Сүхбаатар, Д.Лүндээжанцан нарын асуусан асуултад Улсын Их Хурлын гишүүн Д.Одбаяр, Монгол Улсын Ерөнхийлөгчийн хуулийн бодлогын зөвлөх П.Цагаан, Улсын дээд шүүхийн Захиргааны хэргийн танхимын тэргүүн шүүгч О.Зандаа нар хариулж, тайлбар хийв.

**Д.Одбаяр: -** Шүүхийн тухай хуулийн төсөл болон Шүүхийн тухай хуулийг хүчингүй болсонд тооцох тухай, Олон улсын гэрээний тухай хуульд нэмэлт оруулах тухай, Прокурорын байгууллагын тухай хуульд өөрчлөлт оруулах тухай хуулийн төслүүдийг чуулганы нэгдсэн хуралдаанд танилцуулж батлуулах нь зүйтэй гэсэн гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 1

Бүгд: 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Д.Одбаяр танилцуулахаар тогтов.

Уг асуудлыг 12 цаг 55 минутад хэлэлцэж дуусав.

***Хоёр. Шүүгчийн эрх зүйн байдлын тухай хуулийн төсөл (****Монгол Улсын Ерөнхийлөгчөөс өргөн мэдүүлсэн****) (****эцсийн хэлэлцүүлэг****)***

Хэлэлцэж буй асуудалтай холбогдуулж Улсын Их Хурлын дарга Д.Дэмбэрэл, Монгол Улсын Ерөнхийлөгчийн хуулийн бодлогын зөвлөх П.Цагаан, Улсын дээд шүүхийн Захиргааны хэргийн танхимын тэргүүн шүүгч О.Зандраа, Захиргааны хэргийн давж заалдах шатны шүүхийн шүүгч М.Батсуурь, Шүүхийн ерөнхий зөвлөлийн гүйцэтгэх нарийн бичгийн дарга Н.Ганбаяр, Монгол Улсын Ерөнхийлөгчийн хуулийн бодлого хариуцсан туслах Ж.Баярцэцэг, Улсын Их Хурлын Тамгын газрын зөвлөх Д.Нарантуяа, Улсын Их Хурлын Хууль зүйн байнгын хорооны зөвлөх Б.Баасандорж, референт Г.Нямдэлгэр, Б.Хонгорзул нарын бүрэлдэхүүнтэй ажлын хэсэг байлцав.

“Шүүгчийн эрх зүйн байдлын тухай” хуулийн төслийг эцсийн хэлэлцүүлэгт бэлтгэсэн талаар ажлын хэсгийн ахлагч, Улсын Их Хурлын гишүүн Д.Одбаяр товч танилцуулга хийв.

Танилцуулгатай холбогдуулан Улсын Их Хурлын гишүүн Ж.Сүхбаатар, Р.Гончигдорж, Д.Лүндээжанцан нарын асуусан асуултад Улсын Их Хурлын гишүүн Д.Одбаяр, Х.Тэмүүжин, Монгол Улсын Ерөнхийлөгчийн хуулийн бодлогын зөвлөх П.Цагаан, Улсын дээд шүүхийн Захиргааны хэргийн танхимын тэргүүн шүүгч О.Зандраа, Захиргааны хэргийн давж заалдах шатны шүүхийн шүүгч М.Батсуурь нар хариулж, тайлбар хийв. нар хариулж, тайлбар хийв.

**Д.Одбаяр: - *1.*** 6.1.1. Давж заалдах шатны шүүхэд 5-аас доошгүй жил ажилласан, эсхүл 10-аас доошгүй жил өмгөөлөгч, прокуророор ажилласан, Хуульчдын холбооноос магадлан итгэмжлэгдсэн хууль зүйн сургуульд 10-аас доошгүй жил багшилсан гэж найруулах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 1

Бүгд: 10

Гишүүдийн олонхийн саналаар дэмжигдлээ.

***2.*** Төслийн 18 дугаар зүйлийн 18.2 дахь хэсгийн “бусад” гэснийг хасах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 1

Бүгд: 10

Гишүүдийн олонхийн саналаар дэмжигдлээ.

***3.*** 27 дугаар зүйлийн 10 дахь хэсгийг хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 1

Бүгд: 10

Гишүүдийн олонхийн саналаар дэмжигдлээ.

***4.*** 6.2 дугаар зүйл 2 дахь хэсгийг нэмэх. Улсын дээд шүүхийн шүүгчээр сүүлийн 6 жилд Монгол Улсын Ерөнхийлөгч, Улсын Их Хурлын гишүүн, Ерөнхий сайд, Засгийн газрын гишүүн, намын дарга, удирдах албан тушаал хашиж байсан хүнийг томилохыг хориглоно гэсэн саналыг дэмжиж байгаа гишүүд гараа өргөнө үү.

Дээрх саналын томъёололтой холбогдуулан Улсын Их Хурлын гишүүн Х.Тэмүүжин товч тайлбар хийв.

Зөвшөөрсөн: 9

Татгалзсан: 1

Бүгд: 10

Гишүүдийн олонхийн саналаар дэмжигдлээ.

***5.*** Төслийн 28 дугаар зүйлийн 28.1.11 дэх заалтын “шинжлэх ухаан” гэсний дараах “спортоос хасах” гэдэг саналыг дэмжиж байгаа гишүүд гараа өргөнө үү.

Дээрх саналын томъёололтой холбогдуулан Улсын Их Хурлын гишүүн Д.Лүндээжанцан, Р.Гончигдорж, Ж.Сүхбаатар нарын асуусан асуултад Улсын Их Хурлын гишүүн Д.Лүндээжанцан, Х.Тэмүүжин нар хариулж, тайлбар хийв.

Зөвшөөрсөн: 8

Татгалзсан: 2

Бүгд: 10

Гишүүдийн олонхийн саналаар дэмжигдлээ.

**Д.Одбаяр: -** Шүүгчийн эрх зүйн байдлын тухай хуулийн төслийг чуулганы нэгдсэн хуралдаанд танилцуулж батлуулах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 1

Бүгд: 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Д.Одбаяр танилцуулахаар тогтов.

Уг асуудлыг 13 цаг 25 минутад хэлэлцэж дуусав.

***Гурав. Хуульчийн эрх зүйн байдлын тухай, Өмгөөллийн тухай хууль хүчингүй болсонд тооцох тухай, Хуульч сонгон шалгаруулах тухай хууль хүчингүй болсонд тооцох тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд өөрчлөлт оруулах тухай хуулийн төслүүд (****Монгол Улсын Ерөнхийлөгчөөс өргөн мэдүүлсэн****) (****эцсийн хэлэлцүүлэг****)***

Хэлэлцэж буй асуудалтай холбогдуулж Улсын Их Хурлын дарга Д.Дэмбэрэл, Монгол Улсын Ерөнхийлөгчийн хуулийн бодлогын зөвлөх П.Цагаан, Улсын дээд шүүхийн Захиргааны хэргийн танхимын тэргүүн шүүгч О.Зандраа, Захиргааны хэргийн давж заалдах шатны шүүхийн шүүгч М.Батсуурь, Шүүхийн ерөнхий зөвлөлийн гүйцэтгэх нарийн бичгийн дарга Н.Ганбаяр, Монгол Улсын Ерөнхийлөгчийн хуулийн бодлого хариуцсан туслах Ж.Баярцэцэг, Улсын Их Хурлын Тамгын газрын зөвлөх Д.Нарантуяа, Улсын Их Хурлын Хууль зүйн байнгын хорооны зөвлөх Б.Баасандорж, референт Г.Нямдэлгэр, Б.Хонгорзул нарын бүрэлдэхүүнтэй ажлын хэсэг байлцав.

Хуулийн төслүүдийг эцсийн хэлэлцүүлэгт бэлтгэсэн талаар Улсын Их Хурлын гишүүн Х.Тэмүүжин товч танилцуулга хийв.

**Д.Одбаяр: -** Төслийн 46 дугаар зүйлийн 46.7 дахь хэсгийг дор дурьдсанаар өөрчлөн найруулах:

46.7. Их Хурал энэ хуулийн 46.2.1, 46.2.2, 46.2.7-д заасан асуудлыг хэлэлцэхдээ дийлэнхи олонхийн саналаар, бусад асуудлыг олонхийн саналаар шийдвэрлэж, хэлэлцсэн асуудлаар тогтоол гаргана гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 1

Бүгд: 10

Гишүүдийн олонхийн саналаар дэмжигдлээ.

**Д.Одбаяр: -** Хуульчийн эрх зүйн байдлын тухай, Өмгөөллийн тухай хууль хүчингүй болсонд тооцох тухай, Хуульч сонгон шалгаруулах тухай хууль хүчингүй болсонд тооцох тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд өөрчлөлт оруулах тухай хуулийн төслүүдийг чуулганы нэгдсэн хуралдаанд танилцуулж батлуулах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 1

Бүгд: 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Х.Тэмүүжин танилцуулахаар тогтов.

***Хуралдаан 13 цаг 30 минутад өндөрлөв.***

Тэмдэглэлтэй танилцсан:

ХУУЛЬ ЗҮЙН БАЙНГЫН

ХОРООНЫ ДАРГА Д.ОДБАЯР

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

# МОНГОЛ УЛСЫН ИХ ХУРЛЫН

# 2011 ОНЫ НАМРЫН ЭЭЛЖИТ ЧУУЛГАНЫ

# ХУУЛЬ ЗҮЙН БАЙНГЫН ХОРООНЫ 2012 ОНЫ 02 ДУГААР САРЫН 15-НЫ ӨДӨР

# (ЛХАГВА ГАРИГ)-ИЙН ХУРАЛДААНЫ ДЭЛГЭРЭНГҮЙ

# ТЭМДЭГЛЭЛ

# *Хуралдаан 12 цаг 45 минутад эхлэв.*

**Д.Одбаяр: -** Хууль зүйн байнгын хороо ирц бүрдсэн учраас хуралдаан нээснийг мэдэгдье.

Хэлэлцэх асуудлыг танилцуулъя. Шүүхийн тухай хуулийн төсөл болон Шүүхийн тухай хууль хүчингүй болсонд тооцох тухай, Олон Улсын гэрээний тухай хуульд нэмэлт оруулах тухай, Прокурорын байгууллагын тухай хуульд өөрчлөлт оруулах тухай хуулийн төслүүд. Монгол Улсын Ерөнхийлөгчөөс өргөн мэдүүлсэн. Эцсийн хэлэлцүүлэг.

Шүүгчийн эрх зүйн байдлын тухай хуулийн төсөл. Монгол Улсын Ерөнхийлөгчөөс өргөн мэдүүлсэн. Эцсийн хэлэлцүүлэг.

Хуульчийн эрх зүйн байдлын тухай, Өмгөөллийн тухай хууль хүчингүй болсонд тооцох тухай, Хуульч сонгон шалгаруулах тухай хууль хүчингүй болсонд тооцох тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд өөрчлөлт оруулах тухай хуулийн төслүүд.

За танилцуулах нэг асуудал байгаа. Ингээд эдгээр асуудлыг хэлэлцэх нь зүйтэй гэж үзэж байгаа саналтай гишүүн байна уу? Саналтай гишүүн байхгүй юм уу? Хэлэлцэх асуудалтай холбогдуулаад. За Х.Тэмүүжин гишүүн.

**Х.Тэмүүжин: -** Яг хаана нь ярих ёстойг би хэлж мэдэхгүй байна. Хуульчийн эрх зүйн байдлын тухай хуулийг дагаж мөрдөх журмын тухай хууль цуг өргөн баригдчихсан байж байгаа. Тэгэхдээ тэр дагаж мөрдөх журмын тухай хуулийг түр зогсоогоод дараа нь нөгөө энэ хуультай батлагдсантай холбогдуулаад, хуулийг хэрэгжүүлэхтэй холбоотой арга хэмжээ гээд аягүй олон юмнууд орох юм. Тийм учраас тэр үед нь яриад араас нь гаргасан дээр байх гэж бодож байна. Тийм. Хавар гэсэн үг байхгүй юу.

**Д.Одбаяр: -** За тэгвэл эдгээр асуудлыг хэлэлцэх нь зүйтэй гэж үзэж байгаа Байнгын хорооны гишүүд саналаа өгөхийг хүсч байна.

10-аас 8. За баярлалаа.

Шүүхийн тухай хуулийг эцсийн хэлэлцүүлэгт бэлтгэсэн тухай гишүүдэд танилцуулъя.

Ерөнхийлөгчөөс өргөн мэдүүлсэн Шүүхийн тухай хуулийн анхны хэлэлцүүлгийг 2012 оны 02 сарын 14-ний өдрийн хурлаар Улсын Их Хурлын нэгдсэн хуралдаанаар хэлэлцэж эцсийн хэлэлцүүлэгт бэлтгүүлэхээр манай Байнгын хороо шилжүүлсэн. Улсын Их Хурлын чуулганы хуралдааны дэгийн тухай хуулийн 23.1-д заасны дагуу анхны хэлэлцүүлгээр олонхийн дэмжлэг авсан саналуудыг бүгдийг нь хуульд нэмж тусгасан. Дэмжлэг авсан саналуудын талаар тухайн үед гишүүдэд нь тарааж өгсөн ч гэсэн гишүүд чуулганд оролцсон учраас та бүхнийг бас ойлголттой байгаа гэж бодож байгаа.

Хуулийн төсөлд хууль тогтоомжийн бичлэгийн болон техникийн, хэл зүйн найруулгын зарим засваруудыг хийгээд та бүхэнд тараасан байгаа. Ингээд одоо танилцуулга болон хуулийн төсөлтэй холбогдуулаад асуулттай гишүүд байгаа юу? Байхгүй юу. Тийм ээ. За асуулттай гишүүн байхгүй байна.

Санал хэлэх гишүүн байгаа юу? Р.Гончигдорж гишүүн.

**Р.Гончигдорж:** Байна. Найруулгын шинжтэй хоёр юм байгаа. Тийм ээ. Нэгийг нь бол энэ 16.2 дээр Улсын дээд шүүхийн Ерөнхий шүүгчийг шүүхэд хамгийн олон жил шүүгчээр ажиллаж байгаа танхимын тэргүүн, бусад шүүхийн ерөнхий шүүгчийн эзгүйд түүнийг тухайн шүүхэд хамгийн олон жил шүүгчээр ажиллаж байгаа шүүгчид тус тус орно гэсэн шүү дээ. Энд хэлж байгаа нь бол одоо агуулга нь яг тэр үед бас байж байгаа. Ингээд шалгаруулах гэтэл тэр хамгийн олон жил ажилласан шүүгч нь байхгүй байж бас болох байхгүй юу. Эзгүй байж бас болох байхгүй юу. Тийм ээ. Тэр нэг агуулга нь энэ дотроо одоо нарийвчилж орж заагдах хэрэгтэй. Ингэхээр зэрэг зүгээр одоо ерөөсөө л ойлгомжтой. Тэгж ойлгогдоно. Тэр нэг найруулга байгаа юм даа. Тийм. Тэгэхээр зэрэг тухайлах юм бол Улсын дээд шүүх нь тийм хамгийн, түүний эзгүйд байгаа улсуудыг нь юу гэж хэлдэг юм бэ одоо. Харин тийм. Байхгүй болчихвол.

**Д.Одбаяр: -** Найруулгын юм орсон байна.

**Р.Гончигдорж: -** Орсон уу?

**Д.Одбаяр: -** Тийм.

**Р.Гончигдорж: -** Энэ дээр бол ороогүй байна. Тараасан дээр. Төр эзгүйд тухайн хуралдааны байгаа. Түүнийг тухайн шүүхэд хамгийн олон жил шүүгчээр ажиллаж байгаа танхимын тэргүүн гэж байгаа шүү дээ. Тэгэхээр тэр хүнийг нь одоо ажиллаж байх л ёстой юм. Түүний эзгүйд тухайн байгаа, түүнийг тухайн шүүхэд хамгийн олон жил шүүгчээр ажиллаж байгаа танхимын тэргүүнд гээд. Түүний эзгүйд тухайн үед байж байгаа, одоо ажиллаж байгаа. Эзгүйд гэдгийг нь нөгөө талынх нь хос үгийг олмоор байна шүү дээ. Тэгж тодруулаад оруулъя гэж.

**Д.Одбаяр: -** Зарчмаараа ойлгомжтой л доо. Тэр байхгүй бол тэр, тэр байхгүй бол тэр. Бас тэр бас ахиад байхгүй бол тэр. Тэр нь бас дахиад байхгүй бол тэр гээд. Зарчим нь ойлгомжтой.

**Р.Гончигдорж: -** Зарчим бол ойлголт. Энэ Засгийн газрын хууль дээр ч энийг чинь бүр нэг хуульчилхаад. Тэрнээс хойш нэг тийм болоод байгаа юм. Тэрнийг орлоно. Тэр нь байхгүй бол тэр нь орлоно. Тэр нь байхгүй бол тэр нь орлоно гээд.

**Д.Одбаяр: -** За баярлалаа.

**Ж.Сүхбаатар: -** Нэг зүйл зүгээр лавлагаа. Яах вэ Шүүхийн тухай хууль дээр бол би хэлэх юм алга. Прокурорын байгууллагын тухай хуульд өөрчлөлт орж байгаа энэ нөгөө 15 дугаар зүйлийн 15.4 дэх хэсгийн прокурор гэсний өмнө Улсын ерөнхий гэж нэмсүгэй гээд 2 дугаар зүйлд нь болон хяналтыг гэснийг хассугай гэж байна л даа, 15.4. Тэгэхээр энэ орж байгаа зарчмын өөрчлөлт чинь юу вэ. Хуулийн. Би энийг бол нэг их анзаараагүй, хараагүй юм байна л даа. Дагалдаж байгаа.

**Д.Лүндээжанцан: -** Эсэргүүцэл бичихгүй байх юм уу, хаашаа юм.

**Ж.Сүхбаатар: -** Харин тэгэхээр энэ дээр би тодорхой юм, яг юун дээр, заалт дээр авмаар байна. Энэ дээр ямар учиртай юм.

**Д.Одбаяр: -** За П.Цагаан зөвлөх.

**П.Цагаан: -** Уучлаарай. Энэ Шүүхийн багц хуулийг их олон удаа хэлэлцүүлсэн. Тэгээд энэ хэлэлцүүлгийн явцад энэ гарч ирсэн санаа л даа. Энэ юу байна вэ гэхээр одоо ингээд л дурын прокурор гэх юм уу даа. Тийм ээ. Эсэргүүцэл бичээд л одоо шүүх дахин дахин яадгийг болиулаад зөвхөн одоо Ерөнхий прокурор, эсвэл тухайн юунд оролцсон гэдэг прокуроруудын нөгөө шүүх хуралдааныг олон дахин хийдэг юуг бол хязгаарласан тийм л заалт байгаа юм л даа.

**Д.Лүндээжанцан: -** Тэгэхээр бас Байцаан шийтгэх хууль дагах уу, үгүй юу?

**П.Цагаан: -** Тэгнэ.

**Д.Лүндээжанцан: -** Эрүүгийн байцаан шийтгэх хууль дагалдах ёстой биз дээ.

**П.Цагаан: -** Тэгээд л одоо яг шүүх хуралдаанд оролцсон нэг тал нь ингээд бусдаасаа илүү давуу эрх эдлээд л. Тэгээд шүүх шийдсэн байхад л маш их шүүмжлэл дагуулсан. Тэгээд сүүлд нь ярьж ярьж байгаад ингэх нь зөв юм байна гээд ер нь хуулийн байгууллагын бүх хүмүүс тийм консенсуст хүрээд тэгээд ийм юуг л хасъя л гэж байгаа юм л даа. Прокурорын тэр эрхийг хязгаарлаж байгаа юм.

**Ж.Сүхбаатар: -** Энэ өөрөө зүгээр прокурорын байгууллагаас ирсэн санал онол юу байдаг юм.

**П.Цагаан: -** Хэсгийн бүх юунд бол прокуророос байнга оролцож явж байсан. Оролцсон.

**Ж.Сүхбаатар: -** Энэ дээр зүгээр жишээ нь одоо за шүүхийнхний, О.Зандраа шүүгчээ. Дээд шүүх ямар байр суурьтай байгаа юм бол. Энэ чинь бас харилцан хамааралтай асуудал шүү дээ.

**О.Зандраа: -** За баярлалаа. Та бүхний энэ өдрийн амгаланг айлтгая. Энэ ийм учиртай байгаа юм. Одоо энэ Шүүхийн тухай хууль гарснаар Улсын дээд шүүхийн 17 шүүгч нэгдэж хуралддаг байдал бол байхгүй болж байгаа. Энэ яаж байна гэхээр эрүү, иргэн, захиргааны хэрэгт Улсын дээд шүүхийн Ерөнхий шүүгч, 5 шүүгчээр орж хяналтын шатаар эцэслэн шийдсэн хэрэгт нэгдүгээр дүгнэлт бичиж байсан. Энэ байхгүй болж байгаа юм.

Хоёрдугаарт нь, Эрүүгийн байцаан шийтгэх хуулийн 347-д Улсын ерөнхий прокурор, Улсын дээд шүүхийн хяналтын шатны 5 шүүгчийн бүрэлдэхүүнтэй гаргасан тогтоолыг Эрүүгийн хуулийг буруу хэрэглэсэн, Эрүүгийн байцаан шийтгэх хуулийг ноцтой зөрчсөн гэсэн үндэслэлээр дүгнэлт бичиж 17 хуралдуулж байсан. Энэ байхгүй болж байгаа. Тэгэхээр одоо Улсын дээд шүүхийн эрүүгийн болон захиргааны, иргэний хяналтын шатны хуралдаанууд 5 шүүгчийн хуралдаан болоод энүүгээрээ эцэслээд хуулийн хүчин төгөлдөр болоод гарч байгаа юм. Тэгэхээр Улсын ерөнхий прокурорын нэгдсэн хуралдаанд бичиж байсан дүгнэлт одоо байхгүй болсон учраас Улсын дээд шүүхийн хяналтын шатны эрүүгийн хэргийн шүүх хуралдаанд хэрвээ давж заалдах шатны эрүүгийн хэргийн хуралдаанаас гарсан магадлалыг эс зөвшөөрч эсэргүүцэл бичих болох юм бол Ерөнхий прокурор нь бичье гэж байгаа юм.

Давж заалдах шатны хуралдаанд бол тухайн анхан шатны хуралдаанд оролцсон прокурор яллагчийн байр сууриар оролцсон прокурор давж заалдах шатны шүүх хуралдаандаа эсэргүүцэл бичье гэж. Энэ хоёр ялгааны үүднээс л энэ орж ирсэн юм.

**Ж.Сүхбаатар: -** Тэгэхээр та бол, танайх бол дэмжиж..

**О.Зандраа: -** Манайх бол дэмжиж байгаа. Ер нь Улсын ерөнхий прокурор нь хяналтын шатны чиг үүрэг хэрэгжүүлж байгаа шүүхийн эцсийн хуралдаанд аймаг, нийслэлийн давж заалдах шатны шүүхээс гарсан эрүүгийн хэргийг хянан шийдвэрлээд гарсан магадлалыг эс зөвшөөрөх юм бол Улсын ерөнхий прокурорын бичсэн эсэргүүцлээр хяналтын шатны хуралдаан хуралдаж байх нь зарчмын хувьд зөв байна гэдэг дээр бид нар байр сууриа илэрхийлсэн байгаа юм л даа.

**Р.Гончигдорж: -** Тэгвэл анхан шатны давж заалдах түвшинд бол...

**Ж.Сүхбаатар: -** Тэгэхээр би зүгээр асууж байгаа нь яагаад тэгж байна вэ гэхээр би өөрөө прокурорын системд ажиллаж байсан хүн биш. Гэхдээ нэг юм нь заавал юу талаасаа бол ойлгогдож байна. Дээд шүүх бол ингээд ойлгож байгаа юм байна. Прокурорын нөхдүүд бас ингэж байна. Зүгээр тухайн шат шатанд ажиллаж байгаа прокуроруудын эрх зүйн хяналтын хэлбэр, одоо ингээд сая та шаардлага бол ингээд байхгүй болчихлоо гэж байна шүү дээ. Тэгэхээр яг тухайн шатанд байж байгаа прокурорууд энэ том механизм алдагдсан гээд дараа нь янз бүрийн болох вий дээ. Тийм ээ. Би зүгээр тэр үүднээс нь л гэнэт л одоо өнөөдөр яаж байгаа учраас, сайн үзээгүй учраас хэлж байна. Тэгээд тэр дээр үнэхээр прокурорууд дараа нь одоо эрх зүйн энэ гол хяналтын юм чинь дэвшил биш ухралт болсон гээд ингээд бас бодит амьдрал дээр асуудал гараад явчих вий гэдэг үүднээс би та хэдээс зориуд энэ протоколд үлдээх үүднээс асууж байгаа юм. Асуудал байхгүй бол одоо яах вэ тэгээд.

**П.Цагаан: -** Зүгээр уучлаарай. Нэмээд ингээд хэлчихээд. Нөгөө эцэс төгсгөлгүй Дээд шүүх рүү явдгийг нь хязгаарлаж байгаа. Тэгээд шат шатан дээр нөгөө эсэргүүцэл бичдэг эрх нь хэвээрээ байгаа л даа.

**Ж.Сүхбаатар: -** Тэр нь бол хэвээрээ юу. Тийм ээ.

**Д.Одбаяр: -** За ойлголоо. Ажлын хэсгийг танилцуулна. Ажлын хэсэг. Монгол Улсын Ерөнхийлөгчийн хуулийн бодлогын зөвлөх П.Цагаан. Улсын дээд шүүхийн Захиргааны хэргийн тэнхимийн тэргүүн шүүгч О.Зандраа, Захиргааны хэргийн давж заалдах шатны шүүхийн шүүгч М.Батсуурь, Шүүхийн ерөнхий зөвлөлийн гүйцэтгэх нарийн бичгийн дарга Н.Ганбаяр, Монгол Улсын Ерөнхийлөгчийн хуулийн бодлого хариуцсан туслах Ж.Баярцэцэг. За ийм бүрэлдэхүүнтэй ажлын хэсэг оролцож байна.

За санал хураана. Саяны найруулгын юмнуудыг нэгдсэн хуралдаанд орохоос өмнө ахиж Р.Гончигдорж гишүүнд харуулах хэрэгтэй.

За Шүүхийн тухай хуулийн төсөл болон Шүүхийн тухай хуулийг хүчингүй болсонд тооцох тухай, Олон улсын гэрээний тухай хуульд нэмэлт оруулах тухай, Прокурорын байгууллагын тухай хуульд өөрчлөлт оруулах тухай хуулийн төслүүдийг чуулганы нэгдсэн хуралдаанд танилцуулж батлуулах нь зүйтэй гэсэн томъёоллоор санал хураалгах гэж байна. Энэ саналыг дэмжье гэж үзэж байгаа Байнгын хорооны гишүүдийг саналаа өгөхийг хүсч байна.

10-аас 9.

За баярлалаа. Нэгдсэн хуралдаанд одоо би л танилцуулах байх даа. Ажлын хэсгийн ахлагч.

***Хоёр. Шүүгчийн эрх зүйн байдлын тухай хуулийн төсөл***

***(****Монгол Улсын Ерөнхийлөгчөөс өргөн мэдүүлсэн****)***

***(****эцсийн хэлэлцүүлэг****)***

За дараагийн асуудал. За Их Хурлын дарга, эрхэм гишүүд та бүхнийг амгаланг айлтгаж байна. Монгол Улсын Ерөнхийлөгчөөс Улсын Их Хуралд өргөн мэдүүлсэн Шүүгчийн эрх зүйн байдлын тухай хуулийн төслийн анхны хэлэлцүүлгийг Улсын Их Хурлын чуулганы 2012 оны 02 сарын 14-ний өдрийн нэгдсэн хуралдаанаар хэлэлцээд эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн.

Байнгын хороо анхны хэлэлцүүлгээр гишүүдийн олонхийн дэмжлэг авсан зарчмын зөрүүтэй санал нэг бүрийг төсөлд тусгаад, ажлын хэсэг ажиллаад мөн найруулгын шинжтэй зарим засварыг хийсэн. Нэгдсэн хуралдаанд анхны хэлэлцүүлгээр олонхийн дэмжлэг авсан саналыг төсөлд тусгаад, энийг бас та бүхэнд танилцуулахаар тараасан байж байгаа.

Ингээд энэ асуудлыг хэлэлцэн шийдвэрлэж өгөхийг гишүүдээс хүсч байна.

Танилцуулга болон хуулийн төсөлтэй холбоотойгоор асуулттай гишүүд. Шүүгчийн эрх зүйн байдлын тухай хууль дээр байгаа юу? Ж.Сүхбаатар гишүүн.

**Ж.Сүхбаатар: -** Энэ 41 дүгээр зүйл дээр тэр нөгөө шүүгчийн хараат бус байдалд халдсан этгээдэд хүлээлгэх хариуцлага гэж байна шүү дээ. 41.1 дээр. Торгож олон нийтийн мэдээллийн хэрэгслэлээр зарлах гэж байна. Тэгээд олон нийтийн мэдээллийн хэрэгслэлээр зарлах гэдэг нь яг хариуцлага болох уу, үгүй юу. Тэртээ тэргүй шүүхийн юм нь дээр шийдвэрээ тэгээд ил тод мэдээлнэ гээд явж байгаа юм чинь. Зүгээр тэр торгоод ингээд явчих ёстой юм биш үү.

41.2 дээр ч гэсэн олон нийтийн мэдээллийн хэрэгслэлээр зарлана гээд ингээд юунууд яваад байна лээ л дээ. Энэ зүгээр нэг тийм энд заавал байх ёстой юм болов уу, үгүй юм болов уу? Би энийг сүүлд ингээд харахад энд нэг тийм юмнууд яваад байна лээ л дээ. Цаашдаа тэгвэл нөгөө бусад хуулиуд дээр харахаар ямар байдал үүсэх вэ гэхээр хариуцлагын юм нь дээр торгож юм уу, ямар нэгэн тийм шийтгэл ногдуулчихаад тэрийгээ бүгд л олон нийтийн мэдээллийн хэрэгслэлээр зарлана гэдэг нэг ийм юм руу л орно л доо. Шүүх бол онцгой учраас гэж хэлж болох ч гэсэн. Тэгээд энэ дээр зүгээр яг ямар гол үндэслэл нь байж. Гол хөшүүрэг нь мэдээж олон нийт мэдэх ёстой байх л даа. Тэгэхдээ ингэж өгөх нь ямар ач холбогдолтой байх бол. Тийм ээ.

**Д.Одбаяр: -** Ажлын хэсэг дээр Ж.Сүхбаатар гишүүн яг эзгүйд нь таарсан юм л даа. За П.Цагаан санаачлагчийн зүгээс.

**П.Цагаан: -** Энэ яах вэ шүүхийн бие даасан, шүүгчийн хараат бус байдалтай холбогдуулаад, түүнээс гадна бид нар чинь нөгөө ил болгоё, шийдвэрээ ил болгоё. Зарим газар бүр ингээд процессоо ил болгоё гээд. Түүнээс гадна ингээд мэдээллийн технологи хөгжөөд, мэдээлжсэн нийгэмд, иргэдийг нөгөө мэдээлэлтэй болгох. Тэрнээс гадна public memory гэдгийг үүсгэх хэрэгтэй гээд ярьж ярьж байгаад энэ бол их зүйтэй гээд ингэж л оруулсан зүйл байгаа юм л даа.

Нэгэнт л ингээд шүүгч шийдвэрээ гаргасан бол тэр нь нийтэд ил нээлттэй бай гээд. Урьд нь бол болно гэдгийг нь бол жишээлэх юм бол шүүхийн шийдвэрийг бол заавал нийтэлнэ, заавал байрлуулна. Авагдсан арга хэмжээ бүгдийг нь ч ингэж нийтэд мэдээлж байя. Энэ бас ёс зүйн ч юм, хүмүүжлийн ч юм. Тэгээд бас нийтийн бас ой санамжийг бий болгоход олон талын ач холбогдолтой юм гээд энэ шинэ заалт л ороод явж байгаа. Дэмжигдээд яваад л байсан л даа. Ирсэн л дээ.

Энэ зүгээр. Уучлаарай. Байнгын хороон дарга аа, зүгээр нэг хэлчихээд энэ саяны ингээд тодорхойлолт явагдаад сүүлд Байнгын хороон дээр санал гараад шүүгчид тавигдах шаардлага гэдгийг бас Үндсэн хуулийн нэр томъёо оруулаад болзол шаардлага гээд сүүлд нэмэгдсэн учраас тэр урд талын тэр тодорхойлолт дээр, 1.1 дээр шүүгчид тавигдах шаардлагын урд талд болзол гэсэн үгийг нэмээд ингээд оруулчих юм бол ямар нэгэн утга агуулгын зөрчил үүсэхгүйгээс гадна бас ингээд нийцтэй байж магадгүй гэсэн тийм зүйлийг зүгээр хэлчихэж болох уу, үгүй юу?

**Д.Одбаяр: -** Тэр чинь нэмэгдээд орчихсон шүү дээ.

**П.Цагаан: -** Сүүлд орсон яг тодорхойлолт дээрээ орохгүй үлдчихсэн. 1.1 дээр. Сүүлд нэмэгдсэн учраас урагшаагаа.

**Ж.Сүхбаатар: -** Урд талд нь давхар ороогүй байгаа юм байна. Тийм ээ.

**Д.Одбаяр: -** Тэрийг яах вэ зарчмаараа санал хураагдаад дэмжсэн учраас найруулга дээрээ анхаарчих.

**Ж.Сүхбаатар: -** Тэгвэл энэтэй холбогдуулаад, саяны энэ хэлсэнтэй зүгээр холбогдуулаад тэгвэл ер нь зүгээр бас нэг үг, нэр томъёог нь яана биз. Тийм ээ. Зарлана гээд. Тэр чинь одоо тэгээд мэдээлнэ гэх юм уу, мэдэгдэнэ гэх юм уу. Энэ олон нийтийн мэдээллийн хэрэгслэлээр зарлах нь чухал биш шүү дээ. Олон нийтэд мэдээлэх нь л чухал шүү дээ. Тэгэхээр энэ дээр бас найруулга дээр нь тэгвэл бас жаахан хийчихгүй бол зарлана гээд. Нөгөөдүүл нь мэдээлэх ч юм уу, үгүй ч юм уу.

**Д.Одбаяр: -** За баярлалаа.

**Р.Гончигдорж: -** Би энэ дээр ганцхан. Нэгдүгээр хэлэлцүүлэг дээрээ ярьж байхад ерөнхийдөө арга хэмжээний бас нэг хоёр хэлбэр байна. Ингээд дотроо сануулаад орхиж болно. Сануулсныгаа гадагшаа мэдээлэх замаар гээд. Нэг ийм хоёр хэлбэр. Нэг нь бол ерөнхийдөө нэр төрд нь нэлээн том хэмжээгээр халдах байдлаар торгуулийн шийтгэл. Нөгөөх нь бол дотоод хэлбэрээр сануулаад явах. Энэ хоёр бол зарчмын ялгаа. Тийм ээ. Ж.Сүхбаатар гишүүнийх энэтэй холбогдох нь бага. Зүгээр мэдээлэхтэй холбогдох яриад байна уу? Нөгөө тэр ялгаа бол байдгаараа байна шүү дээ. Энэ бол шийдвэрийн мэдээллийн түвшин шүү дээ. Тийм биз дээ.

Арга хэмжээний хөнгөн хүндийн хэлбэр, зүгээр ил тод байдлын хэлбэр хоёрыгоо ялгаж хэлж өгөөч. Тэгэхгүй бол бас юуны зөрүү байгаа юм.

**П.Цагаан: -** Р.Гончигдорж дарга аа, энэ бол яг саяны энэ юу байна вэ гэхээр нөгөө шүүхийн бие даасан, шүүгчийн хараат бус байдлыг хангах үүднээс шүүхэд нөлөөлсөн хуулийн этгээд, хүмүүс, албан тушаалтанд авсан арга хэмжээг нийтэд ингэж мэдээлэх тухай саяны заалт байгаа юм. Зүгээр одоо хуулийн этгээд иргэдийн биш чухамхүү шүүхийн бие даасан байдал, шүүгчийн хараат бус байдалд одоо нөлөөлөөд, тэгээд нөлөөллийн мэдүүлгийн дагуу ч юм уу, ямар нэг байдлаар арга хэмжээ авагдах юм бол тэр байгууллага, иргэн, этгээдэд ямар хариуцлага хүлээлгэсэн тухай нийтэд мэдээлэх тухай заалт байгаа юм.

**Д.Одбаяр: -** Тэр дунд төрийн тэргүүнээсээ эхлээд бүгд орж байгаа.

**П.Цагаан: -** Тийм. Хууль, шүүхийн өмнө эрх тэгш байх үүднээс нийтэд мэдээлж байя гэж байгаа юм. Энэ бол нөгөө шүүхийн бие даасан, шүүгчийн хараат бус байдлыг хангах бас чухал баталгаа юм аа гэсэн үүднээс ингэж орсон юм. Нийтэд яадаг, тэр шүүхийн шийдвэр гэдэг утгаараа биш. Энэ бол зөвхөн нөлөөллийн мэдүүлэгтэй, шүүхэд нөлөөлсөн байгууллага, албан тушаалтанд хүлээлгэсэн хариуцлагыг мэдээлэх тухай ийм заалт байгаа юм гэж тодотгох гэсэн юм.

**Д.Одбаяр: -** За гишүүдэд баярлалаа. Гурван санал, зургаан санал байна. За энэ саналыг хураалгана. Эхний 4 санал ердийнхөөрөө явна. Нөгөө 3 нь гуравны хоёртой юм байна шүү. Энийг бас сануулъя.

Эхний санал хураалт. Төслийн 6.1.1 дэх заалтыг дор дурдсанаар өөрчлөн найруулах гэдэг ийм асуудал гарч ирж байгаа юм. 6.1.1. Давж заалдах шатны шүүхэд 5-аас доошгүй жил ажилласан, эсхүл 10-аас доошгүй жил өмгөөлөгч, прокуророор ажилласан. Хуульчдын холбооноос магадлан итгэмжлэгдсэн хууль зүйн сургуульд 10-аас доошгүй жил багшилсан гэж найруулах нь зүйтэй гэж үзэж байгаа Байнгын хорооны гишүүдийг саналаа өгөхийг хүсч байна.

10-аас 9. За баярлалаа.

Хоёрдугаар санал. Төслийн 7 дугаар зүйлийн 7.1 дэх хэсгийн шүүгчид тавих гэснийг өмнө тухайн гэж нэмэх. Найруулгаар авчих уу тэгвэл.

**Ж.Сүхбаатар: -** Д.Одбаяр дарга аа. 6.1.1-ийг чинь тэгэхдээ зөв тайлж уншихгүй бол нэг ийм юм байгаад байгаа шүү дээ. Х.Тэмүүжин гишүүн ээ. Эсвэл 10-аас доошгүй жил өмгөөлөгч, прокуророор ажилласан гэчихээд, Хуульчдын холбооноос магадлан итгэмжилсэн, хууль зүйн сургуульд 10-аас доошгүй жил багшилсан. Тэгэхээр ба бөгөөд гээд явчихаж байна шүү дээ. Тэгэхээр энэ логикоор бол 10-аас доошгүй жил өмгөөлөгч, прокуророор ажилласан. Тэгээд дахиад хууль зүйн сургуульд 10-аас доошгүй жил багшилсан юм шиг болох гээд байна шүү дээ. Ба, бөгөөд гэдэг чинь. Тасалж хийхгүй бол энэ чинь яг тэгж хэрэглэгддэг байхгүй юу бусад юм нь дээр. Салгаж хийхгүй бол буруу ойлгогдохоор байна шүү дээ.

**Д.Одбаяр: -** Эсхүл нь хойноо очих нь байна. Тийм үү.

**Ж.Сүхбаатар: -** Тийм. Нэг тийм буюу гэдэг юм уу, эсвэл..

**Д.Одбаяр: -** Эхнийх нь бол тодорхой байна шүү дээ. Шүүгчээр 5.

**Ж.Сүхбаатар: -** Тийм тийм. Энэ бол ойлгогдож байна. Тэгэхгүй бол дараа нь энийг чинь гуйвуулна шүү дээ. Тэгж нэг салгаж өгөхгүй бол энэ буруу ойлгогдоод явчихна шүү.

**Д.Одбаяр: -** Буруу ойлгогдохоор юм нээрээ байгаа юм байна. Д.Лүндээжанцан гишүүн.

Тус тусдаа хоорондоо давхцахгүй шаардлагууд л даа.

**Р.Гончигдорж: -** Эсхүл ганцхан байна. Эсхүл хоёр биш ганцхан байна. Би хэлэх үү. Ингэж ойлгож байгаа шүү дээ. Давж заалдах шатны шүүхэд 5-аас доошгүй жил ажилласан бол одоо нөгөө болзлыг хангаж байна. Тийм биз. Болзлыг хангаж байна. Эсвэл өмгөөлөгч, прокурор ажилласан, эсвэл одоо тэр хуулийн сургуульд багшилсан энэ нийлбэр нь 10-аас доошгүй жил байх юм бол. Тэгэхгүй бол дангаар ерөөсөө..

**Х.Тэмүүжин: -** Р.Гончигдорж дарга аа. Гэхдээ нийлбэр биш.

**Р.Гончигдорж: -** Үгүй нийлбэр биш бол ёстой хэлж байгаа “эсхүл”. Энд би нийлбэр гэж ойлгож байгаа.

**Д.Одбаяр: -** Тус тусдаа давхцахгүй шаардлага л даа. Тэгвэл “эсхүл”-ээ хоёр дахин явуулах юм уу.

**Р.Гончигдорж: -** Тэгвэл Ч.Сайханбилэгийн хэлж байгаа “эсхүл”.

**Ж.Сүхбаатар: -** Хоёр ордоггүй юм.

**Д.Одбаяр: -** Ордоггүй юм л даа.

**Ж.Сүхбаатар: -** Ажилласан буюу гээд явчих уу тэгвэл. Эсхүл 10-аас доошгүй жил өмгөөлөгч, прокуророор ажилласан буюу хуульчдын холбооноос магадлан итгэмжлэгдсэн хууль зүйн сургуульд 10-аад доошгүй жил ажилласан. Яагаад гэвэл адилтгал маягаар гэж тэр хугацаатай нь яагаад, буюу гээд.

**Х.Тэмүүжин: -** Ингэж уншигдвал яаж байна. Шүүгчээр 5-аас доошгүй жил. 5-аас доошгүй жил шүүгч. Таслал. Өмгөөлөгч, прокуророор. Тийм. Давж заалдах шатны шүүгчээр 5-аас доошгүй жил. Таслал. Өмгөөлөгч, прокуророор 10-аас доошгүй жил. Эсхүл магадлан итгэмжилсэн хуулийн сургуульд.

**Д.Лүндээжанцан: -** Тэгэхээр нийлбэр гэж байхгүй болчихоод байгаа юм.

**Х.Тэмүүжин: -** Нийлбэр биш.

**Д.Лүндээжанцан: -** Би бол нийлбэр байж болно шүү дээ. Хөөш, 5 жил өмгөөлөгч хийгээд, 5 жил прокурор хийчихсэн хүн байж болохгүй юу?

**Д.Одбаяр: -** Өмгөөлөгч, прокурор хоёр чинь бол хамтдаа нийлээд 10 жил болж байгаа шүү дээ.

**Х.Тэмүүжин: -** Өмгөөлөгч, прокуророор 10 жил.

**Ч.Сайханбилэг: -** Тийм учраас эсхүл гэдэг үгийг хоёрыг юмыг чинь бүх юм алга болох нь...

**Х.Тэмүүжин: -** Өмгөөлөгч, прокурор чинь давхцаж болно. Өмгөөлөгч хийхгүйгээр...

**Д.Одбаяр: -** Нэгдсэн хуралдаанд орохоос өмнө ахиад яръя.

**Ж.Сүхбаатар: -** Тэгвэл салгаад биччих юм уу?

**Р.Гончигдорж: -** Дарга аа, зарчмаа ойлголцъё. Энэ зүгээр ердийн шүүгчээр хэдэн ажилласан байх юм, тэгвэл. Давж заалдах шатны шүүхэд 5-аас доошгүй жил ажилласан. Тэгвэл ердийн шүүхэд хэдэн жил ажилласан болзол тавих юм.

**Д.Одбаяр: -** Тэр нь урд талдаа байж байгаа. Бүр нөгөө ерөнхий шаардлага дотроо.

**Р.Гончигдорж: -** Үгүй шүү дээ. Хяналтын шатны шүүхийн шүүгч буюу Улсын дээд шүүхийн шүүгч нь энэ хуулийн 4.5 дугаарт заасан шаардлагаас гадна дараах шаардлагыг хангасан байна.

**Д.Одбаяр: -** Тэр нь давж заалдах шатны...

**Р.Гончигдорж: -** Давж заалдах шатны 5. Ердийн шатанд..

**Д.Одбаяр: -** Ердийн шатныхыгаа давж заалдахаараа дамжиж орж ирнэ гэж ойлгож байгаа юм. Тийм ээ. О.Зандраа.

**Р.Гончигдорж: -** Дамжиж орж ирээд тэндээ 5.

**Д.Одбаяр: -** Тэр 3 нь байгаа юм.

**Р.Гончигдорж: -** Давж заалдахдаа орох шаардлага нь бол 3 байгаа юм. Давж заалдах шатандаа орохын тулд ердийн шүүхэд хэдэн жил ажиллах юм.

**Д.Одбаяр: -** 3 байгаа юм.

**Р.Гончигдорж: -** Тэгээд одоо нэг юм аа тогтъё. Өмгөөлөх, прокуророор ажилласан жилийг нэмэх юм уу, нэмэхгүй юм уу?

**Д.Одбаяр: -** Параллель.

**Р.Гончигдорж: -** Энэ Хуульчийн холбооноос магадлан итгэмжилсэн сургуульд багшилсныг нь нэмэх юм уу, нэмэхгүй юм уу?

**Д.Одбаяр: -** Параллель.

**Ж.Сүхбаатар: -** Тэгэхдээ энд нэг асуудал гарч байна. Р.Гончигдорж гишүүн ээ, таны хэлдэгээр анхан шатны шүүхэд ажиллаж байгаа хүн бол шууд үсэрч орж ирж болохгүй. Чи шүүхэд орчихсон учраас давж заалдах. Чи зүгээр багшлаад гадна талд байж байгаад 10-аас доошгүй жил ажилласан бол орж болно. Гэтэл анхан шатны шүүхэд чи 15 жил, 20 жил ажилласан байсан ч давж заалдах шатны шүүх рүү орж ирээгүй бол чи хяналтын шат руу орж ирэхгүй гэдэг. Тэгэхээр энэ жаахан тийм шударга байна уу, үгүй юу гэдэг асуудал бас болох гээд л байгаа юм.

**Д.Одбаяр: -** Аяндаа ажлынхаа байдлаас шалтгаалаад...

**Ж.Сүхбаатар: -** Аяндаа заавал дэвшүүлнэ гэж үзэх үү. Заавал дэвшүүлнэ гэж үзэх юм уу?

**М.Батсуурь: -** Энэ дээр нэг санал хэлж болох болов уу. Энэ ажлын хэсэг дээр бас маргаан дагуулсан заалт байгаа юм. Яг үнэндээ одоо өмгөөлөгч, прокуророор 10 жил ажилласан нь дээд шүүхэд орох боломжтой мөртлөө анхан шатны шүүхэд шүүгчээр 10 жил ажилласан хүн бол мэргэжлээрээ ажилласан гэдэг шалгуур луу орохгүй болчихоод байгаа юм. Энэ нь эргээд Үндсэн хуультай нийцэж байна уу, үгүй юу гэдгийг бас бас бодож үзмээр л байгаа юм. Тэгээд нөгөө талаасаа энэ хугацааг гаргахдаа Үндсэн хуулинд нэгэнт мэргэжлээрээ 10 жил гээд заачихсан учраас дотроо бас гүйх тухай санаа байгаа шүү. Жишээлбэл, өмгөөлөгчөөр 5 жил ажилласан, прокуророор 5 ч гэдэг юм уу. Тэр бол ороод явчихна. Багшаар 5, өмгөөлөгчөөр 5 бас гүйнэ гэсэн ийм санаа байгаа шүү.

**Д.Одбаяр: -** За яах вэ. Ажлын хэсэг ахиж хуралдах уу? Уг нь ажлын хэсгийн оруулсан санал маань энэ л дээ. Зарчмаа бол ойлголцсон.

**Д.Лүндээжанцан: -** Дотор нь нэг жаахан “но” байна. Жаахан. Энийг ойлголцох хэрэгтэй.

**Х.Тэмүүжин: -** “Но”-соод байх юм байхгүй. Яг үндсэндээ одоо бид энэ шүүхэнд, прокурорынхонд, өмгөөллийнхөнд, хуулийнханд илүү хариуцлагатай байлгая гэж шаардаж байгаа бол тэр мест местэндээ нэр хүндтэй, хариуцлагатай байж дээшээ ахина гэдэг зарчим тавих гэж байгаа шүү дээ. Тэгэхгүй ингээд өргөн. Хүний эрх гэж байгаад өргөн уут тавьчихаар хаана ч хамаагүй байсан нөхөр одоо шууд дээшээгээ мацдаг болчихоод байгаа байхгүй юу.

**Д.Лүндээжанцан: -** Харин та нарынхаар орж ирсэн нь тийм болчихоод байна шүү дээ.

**Х.Тэмүүжин: -** Биш биш. Тэгэхгүй. Энэ чинь өөрөө тус тусад нь ингээд шаардлага тавьчихаар шаардлага нь өндөрсөж байна гэсэн үг байхгүй юу. Мэргэш гэж байна шүү дээ. Тэгэхгүй ингээд дур дураараа ингээд тавиад байх юм бол ер нь бол энэ нөгөө шүүх рүү дээшээ, шүүхийн карьер гэдэг чинь өөрөө танил танилын карьер болчихоод байгаа болохоос биш мэргэжлийн нэр хүндийн карьер биш болчихоод байна шүү дээ. Тэгэхээр ийм асуудлыг чинь шийдье гэдэг олон нийтийн шаардлага байгаа учраас шүүхийн шинэчлэлийн нэг бодлого бол энэ. Тийм учраас шүүх дотроо ажиллаж байгаа бол чи ядаж хяналтын шатны шүүгчийн хэмжээнд үнэ цэнэтэй, нэр хүндтэй болчихвол Дээд шүүх рүү очно гэдэг шаардлага тавьж байгаа юм. Шүүгч прокуророор мэргэшээд ажиллаж байгаа бол, тэр салбартаа үнэхээр нэр хүндтэй бол Дээд шүүх рүү явж болж байна гэж байгаа юм. Их сургуульдаа мэргэшээд, 10 жил багшилчихсан, эрдмийн ажил хийчихсэн хүн бол мэргэшсэн учраас Дээд шүүх рүүгээ ир ээ гэдэг шаардлага тавьж байгаа юм. Тэрнээс аль алинаас нь зэрэмдэглээд нэр хэмээчихээд тэгээд Дээд шүүх дээр ирнэ гэдэг бол энэ бол олон нийтийн өмнө хүлээсэн хариуцлагаа биелүүлж чадахгүй хэмжээний болох гээд байна гэдэг ийм болгоомжлол байгаа учраас ийм шаардлага тавьж байгаа юм.

Тэгэхээр энэ бол ажлын хэсэг дахиж хуралдуулаад байхгүйгээр..

**Д.Одбаяр: -** Зарчмаараа ойлголцсон юмыг задрах дээрээ хүрч ирвэл ажлын хэсэг хуралдаж л таарна шүү дээ. Та нар тэндээ ойлголт нэг байгаа юм байгаа биз дээ. Одоо практик дээр бас нэг. Шууд дээд шүүх рүү явчихсан хүн байхгүй биз дээ. Байвал ганц нэг байдаг байх. Ерөнхийдөө шат шатаараа яваад шалгараад Их Хурал дээрээ орж ирж байгаа шүү дээ. Тэгж байгаа шүү дээ.

За О.Зандрааг нэг сонсъё. Тэгээд болсон шүү.

**О.Зандраа: -** Энэ дээр ингэж ойлгож байгаа. Анхан шатны шүүхэд ажиллаж байгаа хүн Улсын дээд шүүхэд орох үүд хаалга нь нээлттэй. Гагцхүү энэ хүн давах шатаараа л дамж гэж байгаа юм. Урд талынхаа анхан шатанд 5 жил ажилласан хүн давах руугаа орж ирээд 5 жил ажилласан бол мэргэжлээрээ ажилласан хугацаандаа ороод л явна. Тэгэхээр энэ дээр бол ажлын хэсэг дахиж хуралдахгүй, миний бодлоор шаардлагагүй юм байна гэж ойлгож байгаа. Энэ бол дотроо шилжинэ гэдэг нь ойлгомжтой. Тус тусад нь бие даалгаж зааж байгаа нь. Өнөөдөр жишээлбэл давж заалдах шатны шүүхэд. Бүр давж заалдах шатны шүүхийн бусдын шийдсэн хэргийг хянах тэр өндөр хэмжээнд очиж байгаа хүн гаднаас орох үүд хаалга нь өнөөдрийн хуулиар нээлттэй байж байгаа шүү дээ. Тийм учраас энэ хаалтуудыг тавьж өгөхгүй бол. Ерөөсөө зүгээр анхан шатанд байж байгаад л давж заалдах шатны шүүхийн шүүгч болдог. Эсвэл ерөөсөө гадаа Тамгын дарга хийж байгаад л давж заалдах шатны шүүгч юм уу, анхан шатны шүүхийн шүүгч болоод явдаг энэ үүд хаалгануудыг энүүгээр хааж байгаа байхгүй юу. Тэгэхээр энэ дээр дахиж хуралдаад, нэг их тийм зарчмын зөрүүтэй юмнууд гарахгүй. Энэ саналаараа явъя гэдэг дээр л шийдэж өгөөчээ гэж.

“Эсхүл”-ээ нэмчихье гэсэн шүү дээ. Хоёр “эсхүл” оруулаад л явчихъя.

**Д.Одбаяр: -** Зөндөө л сая маргасан шүү. За ойлголоо. Дараачийн хоёр дахь санал хураалт. 7 дугаар зүйлийн 7.1 дэх хэсгийн шүүгчид гэсний өмнө тухайн. Тийм ээ. Гэж нэмэх. Энийг найруулга гэж ойлгоод ингээд орхилоо.

За гурав дахь санал. 3 буюу үндсэндээ 2 дахь санал гэсэн үг. Хуулийн төслийн 19 дүгээр зүйлийн 19.6 дахь хэсгийн аль нэг улс төрийн намын талд шүүхийг гэснийг аливаа нэг этгээдийн талд шүүхийг гэж. Энэ хураагдсан санал орж ирээд байх юм.

**Х.Тэмүүжин: -** Энэ ингэсэн юм. Яг чуулган дээр хураагдаж байхад нь би энэ шүүх гэдэг үг нь үлдэх ёстой юм биш үү гэсэн чинь тэрийгээ цуг дарчихсан юм билээ.

**Д.Одбаяр: -**  Тэгсэн тэгсэн. Яг тэгсэн. Шүүхийг гэдэг үг томъёолол дээр ороод ирсэн байсан. Тийм. Тийм учраас энийг найруулгаар. Тэр дээр шүүхийг гэдэг үг нь илүү орчихсон байсан. Зарчим нь бол хураагдчихсан. Шүүхийг гэдэг үг илүү уншаад, орж ирээд уншигдчихсан юм. Тэрийгээ хасна гэж ингэж ойлголцлоо.

За гуравны хоёрын саналууд байна. Төслийн 18 дугаар зүйлийн 18.2 дахь хэсгийн бусад гэснийг хасах хэрэгтэй байгаа. Яагаад вэ гэхээр энэ нь бусад гэдэг үг байснаар эрүүгийн хариуцлагад татагдсан шүүгч хүртэл одоо цалин, эдийн засаг, нийгмийн хангамжаа аваад яваад байх ийм юм харагдаад байгаа юм. Тийм учраас энийг бол хасах нь зүйтэй гэж үзэж байгаа. Энэ саналыг дэмжье гэсэн томъёоллоор.

10-аас 9. За баярлалаа.

Хоёр. 27 дугаар зүйлийн 10 дахь хэсгийг хасах гэдэг саналыг. 27.10 дахь хэсгийг хасах гэдэг саналыг. 27.10. Дахиад адилхан үндэслэлээр. Энэ саналыг дэмжье гэж байгаа.

10-аас 9.

Энэ нөгөө албан тушаалд гарч байсан гэдэг маань хураагдах ёстой билүү? Х.Тэмүүжин гишүүн ээ.

**Х.Тэмүүжин: -** Тийм.

**Д.Одбаяр: -** Дараагийн санал. 6.2-ыг. Энийг чинь зүгээр нэмэхээр авч байгаа билүү. 6.2 дугаар зүйл 2 дахь хэсгийг нэмэх. Улсын дээд шүүхийн шүүгчээр сүүлийн 6 жилд Монгол Улсын Ерөнхийлөгч, Улсын Их Хурлын гишүүн, Ерөнхий сайд, Засгийн газрын гишүүн, төрийн намын дарга, удирдах албан тушаал хашиж байсан хүнийг томилохыг хориглоно.

Дээд шүүхийн шүүгчээр эдгээр албан тушаалыг хашиж байсан хүмүүсийг томилохгүй гэж байгаа юм. Зүйл нэмж байгаа юм. За Х.Тэмүүжин гишүүн санал гаргасан.

**Х.Тэмүүжин: -** Шүүгч хийж байгаад Улсын Их Хурлын гишүүн болох юм бол гишүүн байгаа хугацааг нь нөгөө шүүгчээр ажилласанд тооцоод явчихдаг юм. Ингээд тооцоод явчихаар нөгөө шүүхийг улс төрөөс ангид хараат бус байлгана гэдэг энэ зарчим дээр нь өөрөө юу ирэх вэ гэхээр бусад хуулиараа ингээд нөгөө ижилсүүлээд хэрэглэдэг нь журмаараа явчихаар хуульчаараа мэргэжлээрээ ажилласан гэдэгт ороод нөгөөдөх чинь томилгооны болзлыг хангачихаж байгаа байхгүй юу. Тэгэхээр ийм болзол дээр улс төрөөс ангид байх баталгаа гэдэг нь бол ер нь 6 жилийн хугацаанд ийм ийм албан тушаал хашиж байсан бол томилогдохгүй. Энэнээсээ гараад нөгөө болзлоо, дахиад шүүгчээрээ томилогдоод явах нь нээлттэй байгаа шүү дээ.

**Д.Одбаяр: -** Хугацаагаа дуусга аа л гэж байгаа юм.

**Х.Тэмүүжин: -** Тийм. Дээд шүүхээс бусад шүүгчээр бол буцаад үргэлжлээд ажиллах нь нээлттэй. Тэр хугацаагаа нөхөөд тэр нь нийлбэр хугацаа нь саяныхаа болзол дээр очих юм бол томилогдох эрх нь нээлттэй. Ийм л журам оруулж ирж байгаа юм.

**Д.Одбаяр: -** Өшөө тодруулж оруулж ирж байгаа юм.

**Х.Тэмүүжин: -** Өшөө тодруулж байгаа юм. Улс төрөөс ангид байна гэдэг баталгааг нь илүү сайжруулж байгаа юм. Энэ саналыг дэмжье гэсэн томъёоллоор.

**Д.Одбаяр: -** Энэ саналыг дэмжье гэсэн томъёоллоор.

**Д.Лүндээжанцан: -** Амьдрал дээр гарахгүй дээ.

**Д.Одбаяр: -** Тэгэхдээ ийм хаалт байж л байг.

10-аас 9.

**Д.Дэмбэрэл: -** Нэг шинэ зүйл нэмэгдэж байгаа юм уу?

**Д.Одбаяр: -** Хэсэг. Тийм. Тодотгож байгаа юм. Энд түрүүнд нь нөгөө анхны хэлэлцүүлгээр томъёолол дотор байж байгаад энэ техникийн юм нь хасагдсан юм. Энийг хураалгах нь зүйтэй гэж.

Төслийн 28 дугаар зүйлийн 28.1.11 дэх заалтын шинжлэх ухаан гэсний дараах спортоос хасах гэдэг ийм санал байж байгаа. Энэ саналыг.

**Д.Лүндээжанцан: -** Спортоос оо. Тэр чинь юу гэсэн үг юм?

**Д.Одбаяр: -** Үгүй үгүй. Шинжлэх ухааны салбар болон спортоос шагнал урамшуулал авч болно маягтай нэг өгүүлбэр байсан юм. Бодоод байхад спорт гэж яаж байж болох юм бэ. Нөгөө туурвихтай их төстэй.

**Д.Лүндээжанцан: -** Мастер байж болж болно шүү дээ.

**Д.Одбаяр: -** Үгүй үгүй.

**Д.Лүндээжанцан: -** Ер нь бол энэ шүүгч хүн байна шүү дээ спортын нэг юутай. Тэгээд спортын зэрэг авах чинь шагнал урамшуулалдаа орох уу, орохгүй юу? Зүгээр шагнал авахгүй байж болно л доо.

**Д.Одбаяр: -** Ингэж байгаа юм. Шинжлэх ухаан, спортоос бусад гадаад улс орны шагнал гэж байгаа юм л даа.

**Х.Тэмүүжин: -** Энэ дээр ажлын хэсэг дээр яригдсан үндэслэл нь болохоор ер нь бол шүүгч спортоор хичээллээд яваад байна гэдэг чинь өөрөө цаг зав, олон юм шаардаж байгаа юм. Гэтэл нөгөө шүүгчийн үндсэн ажил юу болох билээ. Олон нийтийн эргэлзээ энэ тэр үүснэ л дээ.

**Д.Одбаяр: -** За Д.Лүндээжанцан гишүүн.

**Д.Лүндээжанцан: -** Ер нь бол байна шүү дээ спортын хүн шүүгчээр олон жил ажилласан шүүгч байгаа шүү дээ. Д.Ганбат гэж. Чөлөөт бөхийн шигшээ багийн гишүүн. Дэлхийн аваргаас 4 дүгээр байр. Их олон алтан медаль авч байсан. Энэ бол насаараа шүүгч хийгээд пенсинд гарлаа. Шүүхэд орохоосоо өмнө спортоор хичээллээд амжилт гаргасан байхгүй юу. Тэгээд дараа нь шүүгч болж болно шүү дээ, тэр чинь.

**Д.Одбаяр: -** Тэр бол болно.

**Д.Лүндээжанцан: -** Тэгж байтал спорт шагнах болъё л доо. Энэ чинь тэгээд шагнал авч болохгүй болох уу? Дараа нь 10 жилийн дараа, 20 жилийн дараа шагнагдаж байгаа байхгүй юу. Спортынхоо амжилтаар.

**Ч.Сайханбилэг: -** Эсвэл Д.Лүндээжанцан дарга шууд яахгүй юу. Шатрын спорт орох уу, орохгүй юу.

**Д.Лүндээжанцан: -** Үгүй ээ. Тэр биш би ерөөсөө бодитой жишээ ярьж байна шүү дээ. Их сургууль төгссөн, оюутан байхдаа дэлхийн аварга, интернационал тэмцээн, Ази тивийн аварга болж байсан. Маш их олон амжилт гаргаж байсан хүн одоо байж байна л даа. Одоо амьд. Пенсиндээ гарчихсан байх. Одоо бол тэтгэвэртээ гарчихсан. Байж байгаа юу. Гарсан уу. Жишээ нь. Одоо тэр хүн шүүгч болохоосоо өмнө оюутан байхдаа ч юм уу амжилт гаргажээ. Их олон амжилт. Тэгээд яах вэ яваандаа шүүгч болжээ. Тэгж байтал 10 жилийн дараа амжилтыг нь үнэлээд шагнах болжээ. Спортын салбарт. Тэгээд одоо болохгүй гэж болохгүй биз дээ. Энийг яаж зохицуулах вэ.

**Р.Гончигдорж: -** Энэ яах вэ спортоос гэдгийг хасч болох. Гэхдээ энд бас нэг өөр юмыг. Энэ яах вэ тамирч байсан байж болно. Спортоороо хөөгөөд тэгээд гаднаас одоо олон улсын тэмцээнд ороод л шагналын тухай асуудал биш. Жишээлбэл, олимпийн хөдөлгөөн байна. Энэ дээр Олимпийн хорооноос одоо янз янзын шагнал өгдөг шүү дээ. Тийм ээ. Тийм шагналыг бол одоо бас авч болох л доо. Өөрөөр хэлэх юм бол бид нар энэ маань тэр гадаадын улсын засаг төр. Засаг төр ч гэж байхгүй л дээ. Засаг төр гэдэг нэр томъёоллоосоо ядаж нэг хуульчдын тухай хууль байж байхдаа салмаар байгаа юм.

Бусад гадаад улсын төр. Засаг биш. Төр. Тийм. Тэр Засгийн газраас нь өгч байвал төр нь л өгч байгаа гэсэн үг шүү дээ. Тийм. Тэгээд тэр чинь төр, олон нийтийн гэж.

**Д.Одбаяр: -** Үгүй үгүй. Тэр олон улсын байгууллагыг бол.

**Р.Гончигдорж: -** Төр, гадаад улсын олон нийтийн байгууллага юм уу? Гадаадын олон нийт. Тэгээд олон улсын байгууллага.

**Ч.Сайханбилэг: -** Олон нийтийн байгууллага гэдэг нэр томъёо алга болсон шүү дээ. Монгол Улсад. Төрийн бус байгууллага л гэж байгаа.

**Д.Лүндээжанцан: -** Яах вэ дээ Үндсэн хуульд олон нийтийн байгууллага гэдэг үг бий. Энэ бол байгаа. Тэгээд одоо төрийн бус байгууллагаа болиод иргэний нийгмийн байгууллага болсон шүү дээ, сүүлдээ.

**Д.Одбаяр: -** Бүр сүүлдээ. Ж.Сүхбаатар гишүүн.

**Ж.Сүхбаатар: -** Би зүгээр нэг юм асуух гээд байгаа нь. Түрүүн яах вэ дээ ажлын хэсэг дээр ч бас нэг хэлж байсан байх. Энд ч яриад байгаа. Зүгээр О.Зандраа шүүгчийг бол би жаахан спортивный талдаа хүн л гэж хараад байгаа шүү дээ. Жишээ нь, Хуульчдын холбоо гээд байгуулагдах байхгүй юу. Х.Тэмүүжин. Хуульчдын холбоо гээд байгуулагдах байхгүй юу. Төрийн бус байгууллага. Тэгээд хуульчдын холбоо чинь дотроо дартсын тэмцээн, даамны тэмцээн, шатрын тэмцээн. Бас сагсны тэмцээн ч гэдэг юм уу зохион байгуулах байлгүй дээ, цаашдаа.

Үгүй үгүй тэгэхээр цаад утгаараа тэглээ гэхэд олон улсын бусад холбоо байхад нөхөрсөг нэг уулзалт хийгээд бие бие дээ элдэв жижигхэн одон тэмдэг солилцоод юм өгөхийг амьдралд үгүй гэх арга байхгүй шүү дээ. Жишээ нь зүгээр. Гадаадын олон нийтийн байгууллага юм өгсөн гэх үү.

**Д.Одбаяр: -** Бие даасан, бие даасан хараат бус гэвэл зөндөө л олон юмыг хаах ёстой. Одоо гадаадаас манай оронд сууж байгаа Элчин сайд, дипломатууд чинь нэлээд олон орных нь өөрсдийнхөө хуулиар гадаад орноос ямар ч шагнал авах нь хориотой байдаг. Зарим орных. Бид нар төрийн одон медалыг гадаадын Элчин сайдын яамдад гардуулахдаа тухайн орноос нь зөвшөөрөл авч байж өгдөг байхгүй юу. Зарим орон нь бол авч болохгүй шүү чи гээд, хориотой. Жишээлэхэд Энэтхэг. Тийм учраас иймэрхүү дипломат тэр ёс жаягаа цэвэр ариун байлгах, харилцаандаа сэв суулгахгүй байх. Мэргэжлийн байгууллага, мэргэжлийн хүмүүсийн тэр бие даасан хараат бус байдлыг хангах энэ чиглэлийн юмнууд нь бас хаалт хэрэгтэй л байгаа юм л даа. Ер нь зүгээр уншигдахдаа хүртэл энэ чинь одоо. Тэгвэл дуучин, спорт, урлаг, цирк гээд нэмбэл энэ чинь их сонин уншигдана шүү дээ. Энэ бичлэгийн хувьд хүртэл.

Шинжлэх ухааны шагнал авах нь ойлгомжтой. Өөрөө энэ чинь ялангуяа хяналтын шатанд тэнд чинь хууль, эрх зүйн томоохон шийдлүүд гаргаж байгаа шүү дээ. Шинжлэх ухааны юм ч тэр дотор явж байгаа. Тэрийгээ үлдээгээд бусдыг нь бол одоо болъё л доо. Энэ саналыг дэмжье гэж байгаа Байнгын хорооны гишүүд.

10-аас 8. За баярлалаа.

За ингээд санал хурааж дууслаа.

За санал хураая. Шүүгчийн эрх зүйн байдлын тухай хуулийн төслийг чуулганы нэгдсэн хуралдаанд танилцуулж, батлуулах нь зүйтэй гэсэн томъёоллоор санал хураах гэж байна. Энэ саналыг дэмжье гэж.

10-аас 9. За баярлалаа.

Нэгдсэн хуралдаанд Д.Одбаяр танилцуулна.

***Гурав. Хуульчийн эрх зүйн байдлын тухай, Өмгөөллийн тухай хууль хүчингүй болсонд тооцох тухай, Хуульч сонгон шалгаруулах тухай хууль хүчингүй болсонд тооцох тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд өөрчлөлт оруулах тухай хуулийн төслүүд (****Монгол Улсын Ерөнхийлөгчөөс өргөн мэдүүлсэн****) (****эцсийн хэлэлцүүлэг****)***

Дараагийн асуудал. Хуульчийн эрх зүйн байдлын тухай болон холбогдох хуулийн эцсийн хэлэлцүүлэг. Эцсийн хэлэлцүүлэгт бэлтгэсэн танилцуулгыг ажлын хэсгийн ахлагч Х.Тэмүүжин гишүүн танилцуулна.

**Х.Тэмүүжин: -** Ганц саналаа хэлчихье. Хуульчийн эрх зүйн байдлын хууль дээр нэг санал гарсан. Хуульчийн эрх зүйн байдлын төслийн 46 дугаар зүйлийн 46.7 дахь хэсгийг дор дурдсанаар өөрчлөн найруулах гээд. Энэ яагаад гарсан бэ гэхээр түрүүн чуулганы нэгдсэн хуралдаанаар анхдугаар хэлэлцүүлэг хийж байхад хуульчдын их хурлын өмгөөлөгчдийн бүрэлдэхүүн 40, шүүгч, прокурорынх 40, бусад хуульчдынх 20 гэдэг ийм хоёр гарсан юм. Энэтэй холбоотой ажлын хэсэг дээр зөвшилцөөд нэг ойлголцолд хүрсэн нь юу вэ гэхээр Их Хурлын тодорхой шийдвэрүүдийг гуравны хоёроор гаргадаг байя. Ингэвэл илүү, хуульчид илүү ойлголцож, зөвшилцөж байж шийдвэр гаргадаг тэр систем рүү очих юм байна гээд. Тэгээд энэ үндсэн дээрээс 46 дугаар зүйлийн 46.7 дахь хэсгийг Их Хурал энэ хуулийн 46.2.1, 46.2.2, 46.2.7-д заасан асуудлыг хэлэлцэхдээ дийлэнхи олонхийн саналаар бусад асуудлыг олонхийн саналаар шийдвэрлэж хэлэлцсэн асуудлаараа тогтоол гаргана гэдэг байдлаар шинэчлэн найруулж байгаа юм.

46.2.1 нь болохоор холбооны дүрэм, 46.2.2 нь болохоор мэргэжлийн хариуцлагын дүрэм, 46.2.7 нь болохоор татвар байгаа юм. Энийгээ гуравны хоёроор шийдье гэдэг ийм санал оруулж байгаа юм. Зарчмын зөрүүтэй санал.

**Д.Одбаяр: -** Саналын томъёолол маань хаана байгаа билээ. За зарчмын зөрүүтэй нэг санал байна. Төслийн 46 дугаар зүйлийн 46.7 дахь хэсгийг дор дурьдсанаар өөрчлөн найруулах гэж байна.

46.7. Их Хурал энэ хуулийн 46.2.1, 46.2.2, 46.2.7-д заасан асуудлыг хэлэлцэхдээ дийлэнхи олонхийн саналаар. Бусад асуудлыг олонхийн саналаар шийдвэрлэж, хэлэлцсэн асуудлаар тогтоол гаргана гэсэн энэ саналыг дэмжье гэсэн томъёоллоор.

10-аас 9.

За байж байгаарай. Одоо санал хураана. Бас ахиад нэг санал хураана. Гишүүд асуулт асууж, үг хэлж дууслаа. Санал хураалт. Хуульчийн эрх зүйн байдлын тухай, Өмгөөллийн тухай хууль хүчингүй болсонд тооцох тухай, Хуульч сонгон шалгаруулах тухай хууль хүчингүй болсонд тооцох тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Захиргааны хэрэг хянан шийдвэрлэх тухай хуульд өөрчлөлт оруулах тухай хуулийн төслүүдийг чуулганы нэгдсэн хуралдаанд танилцуулж батлуулах нь зүйтэй гэсэн томъёоллыг дэмжье гэж байгаа байнгын хорооны гишүүд. Санал хураалт.

10-аас 9.

Найруулгын санал байна. Энэ 10.4. Баримт бичиг, мэдээ. Энэ юу вэ. 10.4-т хүсэлт гаргах эрхтэй бөгөөд өргөдөл гаргасан баримт бичгийн хуулбарыг эх хувьтай нь тулгаж баталгаажуулна гэсэн ийм найруулга орно гэж. Энийг найруулгаар ажлын хэсэг дээр яриад авч байгаа юм. Энийг гишүүдэд танилцууллаа. За санал хурааж дууслаа.

Нэгдсэн хуралдаанд Байнгын хорооны танилцуулгыг ажлын хэсгийн ахлагч Х.Тэмүүжин гишүүн танилцуулна.

Ингээд нэг ажлын хэсэг байгуулсан шүү. Хоёр намын ажлын хэсгээс, хоёр намын бүлгээс санал аваад энэ өршөөл үзүүлэх тухай хуулийн хэрэгжилттэй танилцах ажлын хэсэг байгуулсан. Ажлын хэсгийн ахлагч Х.Жекей. Гишүүдэд Р.Гончигдорж гишүүн, Д.Оюунхорол гишүүн, Х.Тэмүүжин гишүүн, Б.Чойжилсүрэн гэсэн гишүүд. Гишүүдийн нэрийг намын бүлгүүд өгсөн шүү. Энийг танилцуулчихъя гишүүдэд.

Ингээд Байнгын хорооны хуралдаан хэлэлцэх асуудлаа хэлэлцэж дууслаа. Гишүүдэд баярлалаа.

***Хуралдаан 13 цаг 30 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД